b'\n_START_ARTICLE_\nMaksimilian I (Meksiko)\n_START_PARAGRAPH_\nMaksimilian I (6. hein\xc3\xa4kuuta 1832 Wien \xe2\x80\x93 19. kes\xc3\xa4kuuta 1867 Queretaro) oli It\xc3\xa4vallan arkkiherttua ja Meksikon keisari. Maksimilian oli It\xc3\xa4vallan keisarin Frans Joosefin nuorempi veli. H\xc3\xa4n oli Lombardia-Venetsian kuvern\xc3\xb6\xc3\xb6ri, mutta Lombardian irtauduttua It\xc3\xa4vallan keisarikunnasta vuonna 1858 h\xc3\xa4n j\xc3\xa4i ilman teht\xc3\xa4v\xc3\xa4\xc3\xa4. Kunnianhimoisena miehen\xc3\xa4 h\xc3\xa4n ei ollut tyytyv\xc3\xa4inen asemaansa pelkk\xc3\xa4n\xc3\xa4 keisarin nuorempana veljen\xc3\xa4, ilman mahdollisuuksia It\xc3\xa4vallan kruunuun, ja otti kiitollisena vastaan Napoleon III:n tarjoaman mahdollisuuden saada Meksikon kruunu._NEWLINE_H\xc3\xa4n oli lyhyesti kihloissa Brasilian prinsessan Maria Am\xc3\xa9lian kanssa, mutta t\xc3\xa4m\xc3\xa4 kuoli tuberkuloosiin ennen kuin h\xc3\xa4it\xc3\xa4 ehdittiin j\xc3\xa4rjest\xc3\xa4\xc3\xa4._NEWLINE_Vaimonsa, belgialaisen prinsessa Charlotten, kannustamana Maksimilian l\xc3\xa4hti muun perheen varoituksista huolimatta Meksikoon vain huomatakseen, ett\xc3\xa4 Napoleonin lupaukset eiv\xc3\xa4t pit\xc3\xa4neet paikkaansa. Koko Amerikka oli meksikolaisen presidentin Benito Ju\xc3\xa1rezin puolella, koska amerikkalaiset eiv\xc3\xa4t pit\xc3\xa4neet eurooppalaisten sekaantumisesta Amerikan asioihin eiv\xc3\xa4tk\xc3\xa4 halunneet monarkiaa Amerikkaan. N\xc3\xa4in ollen Maksimilian j\xc3\xa4i ilman apuvoimia Meksikoon Napoleonin vet\xc3\xa4ydytty\xc3\xa4 ja h\xc3\xa4net teloitettiin ampumalla 19. kes\xc3\xa4kuuta 1867 Queretarossa._NEWLINE_Teloituksen j\xc3\xa4lkeen Maximilian palsamoitiin ja asetettiin n\xc3\xa4ytille. Seuraavan vuoden alussa it\xc3\xa4valtalaiset haetuttivat vainajan haudattavaksi Keisarilliseen kryptaan Wieniin 18. tammikuuta 1868._NEWLINE_Maksimilianin kuoleman j\xc3\xa4lkeen h\xc3\xa4nen vaimonsa Charlotte menetti j\xc3\xa4rkens\xc3\xa4 ja vietti loput pitk\xc3\xa4st\xc3\xa4 el\xc3\xa4m\xc3\xa4st\xc3\xa4\xc3\xa4n Belgiassa, Laekenin linnassa, miss\xc3\xa4 h\xc3\xa4n kuoli vuonna 1927._NEWLINE_Ranskalainen taidemaalari \xc3\x89douard Manet teki Maksimilianin viimeisist\xc3\xa4 hetkist\xc3\xa4 kuuluisan maalauksensa Keisari Maksimilianin teloitus.'